**IASB Update January 2020**

**Информационен бюлетин на Съвета по международни счетоводни стандарти (IASB) – януари 2020 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе заседания на 28 – 30 януари 2020 г. в офисите на Фондация МСФО в Лондон.

Темите, по реда на обсъждането им, включваха:

* [[Дъщерни предприятия, които са МСП](https://www.ifrs.org/news-and-events/updates/iasb-updates/november-2019/#2)](https://www.ifrs.org/news-and-events/updates/iasb-updates/december-2019/#8)
* [Бизнес комбинации под общ контрол](https://www.ifrs.org/news-and-events/updates/iasb-updates/december-2019/#9)
* [Пенсионни доходи, които зависят от възвръщаемостта на активите](https://www.ifrs.org/news-and-events/updates/iasb-updates/january-2020/#3)
* [[Въпроси, свързани с въвеждането и прилагането на стандартите](https://www.ifrs.org/news-and-events/updates/iasb-updates/november-2019/#7)](https://www.ifrs.org/news-and-events/updates/iasb-updates/december-2019/#1)
* [Инициатива за оповестяване—целеви преглед на оповестяванията на ниво стандарти](https://www.ifrs.org/news-and-events/updates/iasb-updates/january-2020/#5)
* [Актуализация на препратка към Концептуалната рамка (изменения в МСФО 3)](https://www.ifrs.org/news-and-events/updates/iasb-updates/january-2020/#6)
* [Провизии](https://www.ifrs.org/news-and-events/updates/iasb-updates/january-2020/#7)
* [Актуална информация относно изследователската програма](https://www.ifrs.org/news-and-events/updates/iasb-updates/january-2020/#8)
* [Дейности](https://www.ifrs.org/news-and-events/updates/iasb-updates/january-2020/#9) с регулирани цени
* [[Реформата на референтните лихвени проценти и ефектът й върху финансовото отчитане](https://www.ifrs.org/news-and-events/updates/iasb-updates/december-2019/#7)—Фаза 2](https://www.ifrs.org/news-and-events/updates/iasb-updates/january-2020/#10)
* [Изменения в МСФО 17 *Застрахователни договори*](https://www.ifrs.org/news-and-events/updates/iasb-updates/january-2020/#11)
* [Актуализация на МСФО таксономията — Реформата на референтните лихвени проценти (изменения в МСФО 9, МСС 39 и МСФО 7)](https://www.ifrs.org/news-and-events/updates/iasb-updates/january-2020/#12)

**Допълнителна информация**

Предстоящи заседания на Съвета:

* 24–28 февруари 2020 г.
* 16–20 март 2020 г.
* 20–24 април 2020 г.

**Дъщерни предприятия, които са МСП (Документ по програмата 31)**

На 28 януари 2020 г. Съветът проведе заседание, за да обсъди дали да премести проекта относно дъщерните предприятия, които са МСП, от изследователската програма в програмата за изготвяне и въвеждане на стандарти; и ако да, то:

1. по кой от трите алтернативни начина проектът следва да продължи да бъде разработван; и
2. дали да бъде създадена консултативна група във връзка с този проект.

Всички присъстващи членове на Съвета потвърдиха, че са се уверили, че Съветът разполага с достатъчна информация, за да вземе решение дали да премести проекта в програмата за изготвяне и въвеждане на стандарти. Двама от членовете на Съвета отсъстваха.

В тази връзка Съветът реши да премести проекта от изследователската програма в програмата за изготвяне и въвеждане на стандарти. Дванадесет от четиринадесетте членове на Съвета изразиха съгласие с това решение. Двама от членовете отсъстваха.

Съветът обсъди три алтернативи във връзка с проекта:

1. да отложи всякаква по-нататъшна работа до приключването на втория всеобхватен преглед на стандарта *МСФО за МСП* и издаването от Съвета на съответните изменения в стандарта (Опция X);
2. да отложи всякаква по-нататъшна работа до издаването от страна на Австралийския съвет по счетоводни стандарти на стандарта за опростени оповестявания и публикуването на проект за обсъждане на базата на този стандарт (Опция Y); или
3. да продължи да идентифицира необходимото приспособяване, като анализира МСФО стандартите и съответните раздели в стандарта *МСФО за МСП* и разработи във възможно най-кратки срокове консултативен документ (проект за обсъждане или документ за обсъждане—решение за което ще бъде взето на следващо заседание) (Опция Z).

Съветът реши, че проектът следва да се придържа към Опция Z. Десет от четиринадесетте членове на Съвета изразиха съгласие, а двама - несъгласие с това решение. Двама от членовете на Съвета отсъстваха.

Съветът реши да не учредява консултативна група във връзка с проекта, считайки за по-целесъобразно да се допита до заемодатели, които обикновено отпускат кредити на предприятия, които не са публично отчитащи се, и съставители на финансови отчети на дъщерни предприятия. Дванадесет от четиринадесетте членове на Съвета изразиха съгласие с това решение. Двама от членовете на Съвета отсъстваха.

***Следващи етапи***

Съветът ще обсъжда темите, включително обхвата, в хода на тяхното възникване в течение на проекта.

**Бизнес комбинации под общ контрол (Документи по програмата 23A и 23Б)**

На 29 януари 2020 г. Съветът проведе заседание, за да обсъди изследователския си проект, посветен на бизнес комбинациите под общ контрол.

***Актуална информация относно това кога би се прилагал всеки един подход за оценяване* (Документ по програмата 23A)**

Съветът обсъди становищата, предоставени като обратна информация във връзка с взетото в порядък на работна хипотеза решение относно това кога би се прилагал всеки един подход за оценяване по отношение на сделки и операции, попадащи в обхвата на проекта. Преди това Съветът бе решил в порядък на работна хипотеза, че:

1. на непублично получаващо предприятие от затворен тип ще се разрешава да прилага подхода на съществуващите балансови стойности, ако всички негови неконтролиращи акционери са били информирани и не възразяват получаващото предприятие да прилага този подход (освобождаване от изискванията); и
2. от непублично получаващо предприятие от затворен тип ще се изисква да прилага подхода на съществуващите балансови стойности, ако всички негови неконтролиращи акционери са свързани с получаващото предприятие лица (изключение).

На това заседание Съветът проучи въпроса дали, и ако да – как, освобождаването от изискванията и изключението биха могли да бъдат разширени и да обхванат предприятия, чиито капиталови инструменти се търгуват на публичен пазар.

От Съвета не бе поискано да взема каквито и да е решения.

***Подход на счетоводно отчитане на базата на съществуващите балансови стойности—възнаграждение и представяне в собствения капитал* (Документ по програмата 23Б)**

Съветът реши в порядък на работна хипотеза, че когато получаващо предприятие в бизнес комбинация под общ контрол отчита тази комбинация, прилагайки подход на счетоводно отчитане на базата на съществуващите балансови стойности, от него ще се изисква:

1. да оценява възнаграждение, платено в активи по балансовите стойности на тези активи към датата на комбинацията. Десет от четиринадесетте членове на Съвета изразиха съгласие, а трима - несъгласие с това решение. Един от членовете на Съвета отсъстваше.
2. да оценява възнаграждение във вид на поети към прехвърлителя пасиви—или пасиви, поети от прехвърлителя—по балансовите стойности на тези пасиви, определени в съответствие с приложимите МСФО стандарти, при първоначално признаване на тези пасиви към датата на комбинацията. Тринадесет от четиринадесетте членове на Съвета изразиха съгласие. Един от членовете на Съвета отсъстваше.
3. да признава разходите по сделката като разход в отчета за печалбата или загубата в периода, в който те са извършени. Тринадесет от четиринадесетте членове на Съвета изразиха съгласие. Един от членовете на Съвета отсъстваше.
4. да признава разходите, свързани с емитирането на дългови или капиталови инструменти в съответствие с МСС 32 *Финансови инструменти: представяне* и МСФО 9 *Финансови инструменти*. Тринадесет от четиринадесетте членове на Съвета изразиха съгласие. Един от членовете на Съвета отсъстваше.
5. да признава като промяна в собствения капитал всяка разлика между платеното възнаграждение и балансовите стойности на получените активи и пасиви. Дванадесет от четиринадесетте членове на Съвета изразиха съгласие, а един – несъгласие с това решение. Един от членовете на Съвета отсъстваше.

Съветът реши в порядък на работна хипотеза да не предписва:

1. начина, по който получаващото предприятие ще оценява възнаграждение, платено в негови собствени акции; и
2. в кой компонент или в кои компоненти на собствения капитал получаващото предприятие ще представи евентуална разлика между платеното възнаграждение и балансовите стойности на получените активи и пасиви.

Дванадесет от четиринадесетте членове на Съвета изразиха съгласие, а един - несъгласие с тези решения. Един от членовете на Съвета отсъстваше.

С тези неокончателни решения приключват обсъжданията на Съвета относно това как подходът на счетоводно отчитане на базата на съществуващите балансови стойности би бил прилаган от получаващото предприятие.

***Следващи етапи***

На бъдещо свое заседание Съветът ще обсъди каква информация предприятието следва да оповестява относно сделките си, попадащи в обхвата на проекта. Съветът ще вземе също така и решение какъв вид консултационен документ да публикува във връзка с този проект и дали да пристъпи към процедурата по гласуване на въпросния документ.

**Пенсионни доходи, които зависят от възвръщаемостта на активите (Документ по програмата 6)**

Съветът бе запознат с актуална информация във връзка с проекта, включително основната информация за този проект, описание на корекционния модел на „поставяне на горна граница“ на крайните разходи и следващите етапи по проекта. От Съвета не бе поискано да взема решение.

***Следващи етапи***

Екипът ще представи на Съвета примери за илюстрация с оглед съпоставяне на счетоводния резултат съгласно съществуващите изисквания и съгласно корекционния модел на „поставяне на горна граница“ на крайните разходи.

**Въпроси, свързани с въвеждането и прилагането на стандартите (Документ по програмата 12)**

На 29 януари 2020 г. Съветът проведе заседание, за да обсъди въпроси, свързани с въвеждането и прилагането на стандартите.

**Бюлетин с актуална информация от Комитета по разясненията на МСФО**

Съветът бе запознат с актуална информация във връзка с проведеното през ноември 2019 г. заседание на Комитета по разясненията на МСФО. Подробности за заседанието са публикувани в Бюлетина с актуална информация от Комитета по разясненията на МСФО за ноември 2019 г.

От Съвета не бе поискано да взема каквито и да е решения.

**Инициатива за оповестяване—целеви преглед на оповестяванията на ниво стандарти (Документ по програмата 11)**

На 29 януари 2020 г. Съветът проведе заседание, за да обсъди:

* информацията, която би могла да бъде използвана, за да се удовлетвори неокончателната специфична цел на оповестяването относно очакваните бъдещи парични потоци по отношение на планове с дефинирани доходи—Документ по програмата 11A; и
* съпоставка между взетите в порядък на работна хипотеза решения на Съвета относно оповестяването в МСС 19 *Доходи на наети лица* и изискванията за оповестяване в стандарта—Документ по програмата 11Б.

***Очаквани бъдещи парични потоци по отношение на планове с дефинирани доходи* (Документ по програмата 11A)**

Съветът продължи с обсъжданията си относно информацията, която би могла да отговори на специфичната цел на оповестяванията относно очакваните бъдещи парични потоци по отношение на планове с дефинирани доходи, която Съветът утвърди в порядък на работна хипотеза на заседанието си през юли 2019 г.

Съветът реши в порядък на работна хипотеза:

1. да поясни, че специфичната цел на оповестяването е предвидена да препраща към информация относно очаквания ефект от задължение за дефинирани доходи върху бъдещите парични потоци на предприятието.
2. да изисква предприятието да обяснява методите, използвани за изпълнение на специфичната цел на оповестяването.
3. да идентифицира информация, която предприятието може, но не е задължено да предоставя, за да изпълни специфичната цел на оповестяването, като например:
	1. описания на споразумения или политики за финансиране, оказващи влияние върху очакваните бъдещи вноски, които изпълняват задължението за дефинирани доходи в края на отчетния период. Такива споразумения биха могли да включват споразуменията, постигнати с попечителите или управителите на плана.
	2. количествена информация относно очаквани бъдещи вноски, които изпълняват задължението за дефинирани доходи в края на отчетния период.
	3. описания на регулаторни или други споразумения, които оказват влияние върху очакваните бъдещи вноски, включително всички известни изисквания за минимално фондово финансиране.
	4. информация относно очаквания модел или темп на бъдещите вноски. Например, информация относно това дали се очаква бъдещите вноски да са по-големи, сходни или по-малки от тези, направени в текущия отчетен период и причините за това.

Тринадесет от четиринадесетте членове на Съвета изразиха съгласие с тези решения. Един от членовете отсъстваше.

Съветът също така реши в порядък на работна хипотеза да включи насоки за приложение в МСС 19, за да поясни как предприятието използва преценката си, за да определи, при конкретните обстоятелства на съответното предприятие, уместността на информацията, която Съветът в порядък на работна хипотеза реши да включи. Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Съпоставка между взетите в порядък на работна хипотеза решения на Съвета и изискванията за оповестяване в МСС 19 Доходи на наети лица* (Документ по програмата 11Б)**

Съветът разгледа въпроса как взетите от него в порядък на работна хипотеза решения относно оповестяванията в МСС 19 се съотнасят към изискванията за оповестяване в стандарта и дали тези неокончателни решения следва да бъдат прецизирани.

По отношение на плановете за дефинирани доходи, Съветът реши в порядък на работна хипотеза:

1. да остави без промяна неокончателните си решения във връзка със специфичните цели на оповестяванията относно:
	1. сумите в основните финансови отчети. Тринадесет от четиринадесетте членове на Съвета изразиха съгласие с това решение. Един от членовете отсъстваше.
	2. очакваните бъдещи парични потоци, произтичащи от задължението за дефинирани доходи. Тринадесет от четиринадесетте членове на Съвета изразиха съгласие с това решение. Един от членовете отсъстваше.
	3. периода от време, в продължение на който плащания към закрити планове ще продължават да бъдат извършвани. Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.
	4. съществените актюерски предположения, които предприятието използва, за да определи задължението за дефинирани доходи. Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.
2. по отношение на всеобхватната цел на оповестяването с висока степен на обобщеност, да изброи качествени аспекти или характеристики, които предприятието би могло да използва, за да дезагрегира информацията относно плановете за дефинирани доходи. Десет от четиринадесетте членове на Съвета изразиха съгласие, а трима - несъгласие с това решение. Един от членовете отсъстваше.
3. да идентифицира инвестиционни стратегии за съответствие с активи или пасиви като пример за информацията, която предприятието може, но не е задължено да предоставя, за да изпълни специфичната цел на оповестяването относно естеството и рисковете на плановете за дефинирани доходи. Тринадесет от четиринадесетте членове на Съвета изразиха съгласие с това решение. Един от членовете отсъстваше.
4. да идентифицира информация, която предприятието може, но не е задължено да предоставя, за да изпълни специфичната цел на оповестяването относно естеството и рисковете на плановете за дефинирани доходи, като например:

	1. описание на измененията, съкращенията и урежданията по плановете; и
	2. справедливата стойност на собствените прехвърляеми финансови инструменти на предприятието, държани като активи на плана, и справедливата стойност на активи на плана, които представляват ползван недвижим имот или други активи, използвани от предприятието.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

1. да измени специфичната цел на оповестяването и информацията относно факторите за промяна в нетния пасив или актив на плана за дефинирани доходи, която би могла да изпълни целта, за да:
	1. изисква предприятието да оповестява таблично равнение на основните фактори за промяна в нетния пасив или актив на плана за дефинирани доходи;
	2. да включи фактори за промяна, свързани с права за възстановяване на средства; и
	3. да добави три примера за фактори за промяна—лихвени приходи или разходи, промени в ефекта от ограничаване на нетния актив по план за дефинирани доходи до тавана на актива и печалби и загуби от уреждане.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

Съветът реши в порядък на работна хипотеза да остави без изменение взетите от него в порядък на работна хипотеза решения относно плановете с дефинирани вноски, краткосрочни доходи на наети лица, други дългосрочни доходи на наети лица и доходи при прекратяване на трудовото правоотношение. Тринадесет от четиринадесетте членове на Съвета изразиха съгласие с тези решения. Един от членовете отсъстваше.

По отношение на плановете с множество работодатели, Съветът реши в порядък на работна хипотеза да идентифицира информация, която предприятието може, но не е задължено да предоставя, за да изпълни специфичната цел на оповестяването относно естеството и рисковете на плановете за дефинирани доходи, а именно:

1. по отношение на всички планове с дефинирани доходи на множество работодатели, описание на договореното разпределяне на дефицит или излишък при приключване на плана или при оттегляне на предприятието от плана; и
2. по отношение на план с дефинирани доходи на множество работодатели, отчитан счетоводно като план с дефинирани вноски, факта, че планът е план с дефинирани доходи и информация за всеки дефицит или излишък в плана, който би могъл да окаже влияние върху сумата на бъдещите вноски, които трябва да бъдат платени от предприятието.

Тринадесет от четиринадесетте членове на Съвета изразиха съгласие с тези решения. Един от членовете отсъстваше.

По отношение на планове на група, Съветът реши в порядък на работна хипотеза, че:

1. по отношение на план на група, отчитан счетоводно като план с дефинирани доходи, предприятието може, но не е задължено да оповестява договореното споразумение или декларирана политика за отнасяне на нетните разходи по плана за дефинирани доходи към отделни предприятия от групата, за да се изпълни специфичната цел на оповестяването относно сумите в основните финансови отчети, произтичащи от планове за дефинирани доходи през периода;
2. по отношение на план на група, отчитан счетоводно като план с дефинирани вноски, предприятието може, но не е задължено да оповестява дефицит или излишък по плана, който би могъл да окаже влияние върху сумата на бъдещите вноски, които трябва да бъдат платени от предприятието, за да се изпълни специфичната цел на оповестяването относно естеството и рисковете на планове с дефинирани доходи; и
3. предприятието може да удовлетвори целите на оповестяването чрез кръстосани препратки към оповестявания във финансовите отчети на друго предприятие от групата, ако финансовият отчет на това друго предприятие е на разположение на потребителите при същите условия и в същия момент, както финансовият отчет на предприятието.

Тринадесет от четиринадесетте членове на Съвета изразиха съгласие с тези решения. Един от членовете отсъстваше.

***Следващи етапи***

На бъдещо свое заседание Съветът ще:

1. прецени дали да измени МСФО 13 *Оценяване по справедлива стойност,* за да включи отделна цел на оповестяването и информация, която би могла да бъде използвана за изпълнение на целта във връзка с ефекта от оценяването по справедлива стойност върху отчета за финансовите резултати от дейността; и
2. обсъди поуките, усвоени в течение на фазата на тестване на целевия преглед на оповестяванията на ниво стандарти и произтичащите в резултат потенциални изменения в проекто-насоките на Съвета за разработване и изготвяне на проект на изисквания и цели на оповестяването.

**Актуализация на препратка към *Концептуалната рамка* (изменения в МСФО 3) (Документ по програмата 10)**

На 30 януари 2020 г. Съветът проведе заседание, за да финализира измененията в МСФО 3 *Бизнес комбинации*.

***Преход и дата на влизане в сила***

Съветът реши в порядък на работна хипотеза:

1. да изисква предприятието да прилага измененията по отношение на бизнес комбинации, за които датата на придобиване е на или след началото на първия годишен отчетен период, започващ на или след 1 януари 2022 г;
2. да разреши на предприятието да прилага измененията по-рано, ако същевременно предприятието прилага също така всички изменения, направени чрез *Изменения към препратките към Концептуалната рамка в МСФО стандартите*; и
3. да не изисква предприятие, което прилага измененията по-рано, да оповестява този факт.

Всичките четиринадесет членове на Съвета изразиха съгласие с това решение.

***Надлежна процедура***

Съветът реши, че измененията не изискват представяне за повторно обсъждане.

Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е осъществил достатъчно консултации и анализи, за да пристъпи към процедурата по гласуване по отношение на тези изменения.

Нито един от членовете на Съвета не даде индикации, че възнамерява да изрази несъгласие с публикуването на измененията.

***Следващ етап***

Съветът планира да издаде измененията през второто тримесечие на 2020 г.

**Провизии (Документ по програмата 22)**

На 30 януари 2020 г. Съветът проведе заседание, за да реши дали да добави към работната си програма проект за изменение на определени аспекти на МСС 37 *Провизии, условни пасиви и условни активи*, и ако да, то какъв следва да бъде обхватът на проекта.

Всичките четиринадесет членове на Съвета потвърдиха, че са се уверили, че Съветът разполага с достатъчно информация, за да вземе решение.

Съветът реши да добави към работната си програма проект за:

1. хармонизиране дефиницията на пасив и изискванията за идентифициране на пасиви в МСС 37 с *Концептуалната рамка за финансово отчитане*;
2. поясняване кои разходи да се включват в оценката на провизията; и
3. конкретизиране дали процентът, с който предприятието дисконтира провизията следва да отразява собствения кредитен риск на предприятието.

Всичките четиринадесет членове на Съвета изразиха съгласие с това решение.

Съветът реши да не включва никакви други въпроси в обхвата на този проект.

Единадесет от четиринадесетте членове на Съвета изразиха съгласие, а трима - несъгласие с това решение.

***Следващ етап***

Екипът ще разработи план на проекта, който да бъде разгледат от Съвета.

**Актуална информация относно изследователската програма (Документ по програмата 8)**

На 30 януари 2020 г. Съветът проведе заседание, за да бъде запознат с актуална информация относно изследователската програма. Информация във връзка с плана за работа на Съвета, включително изследователската му програма, [е](https://www.ifrs.org/projects/work-plan/) на разположение тук.

От Съвета не бе поискано да взема каквито и да е решения.

***Следващ етап***

Съветът очаква да бъде запознат със следваща актуална информация относно изследователската програма на Съвета след три–четири месеца.

**Дейности с регулирани цени (устно предоставена актуална информация)**

На 30 януари 2020 г. Съветът проведе заседание, за да бъде запознат с актуална информация относно напредъка, отбелязан от екипа във връзка с подготовката на проект за обсъждане на предложенията на Съвета, които да предоставят на потребителите на финансовите отчети по-качествена информация относно правата и задълженията на компанията, възникващи от нейните дейности с регулирани цени.

***Следващ етап***

Към настоящия момент Съветът очаква да публикува проект за обсъждане във връзка с направените предложения през втората половина на 2020 г.

**Реформата на референтните лихвени проценти и ефектът й върху финансовото отчитане—Фаза 2 (Документ по програмата 14)**

На 30 януари 2020 г. Съветът проведе заседание, за да обсъди следните проблемни въпроси, които биха могли да възникнат в резултат на реформата на референтните лихвени проценти:

1. взаимовръзката между взетите до настоящия момент в порядък на работна хипотеза решения на Съвета във Фаза 2 на проекта и края на изискванията за прилагане за измененията във Фаза 1 по отношение на МСФО 9 *Финансови инструменти* и МСС 39 *Финансови инструменти: признаване и оценяване*;
2. потенциалния ефект от реформата на референтните лихвени проценти върху МСФО стандартите, различен от ефекта, отнасящ се до счетоводното отчитане на финансовите инструменти; и
3. потенциалните изисквания за оповестяване, които да съпътстват взетите в порядък на работна хипотеза решения на Съвета във връзка с Фаза 2 на проекта.

Документ по програмата 14 предоставя единствено с информационна цел обобщение на взетите до момента в порядък на работна хипотеза решения на Съвета.

***Край на прилагането―изключения във Фаза 1* (Документ по програмата 14A)**

Съветът реши в порядък на работна хипотеза:

1. да измени МСС 39, само за целите на оценяване на ретроспективната ефективност, така че да изисква предприятията да коригира до нула кумулативните промени в справедливата стойност на хеджиращия инструмент и хеджираната позиция към датата, когато изключението от ретроспективното оценяване в параграф 102Ж от МСС 39 спира да е приложимо; и
2. да не прави изменения до изтичане на изискванията за прилагане по отношение на изключенията във Фаза 1 във връзка с изискването за голяма вероятност по отношение на хеджирането на паричен поток и перспективните оценявания в МСФО 9 и МСС 39.

Всичките четиринадесет членове на Съвета изразиха съгласие с тези решения.

***Други МСФО стандарти* (Документ по програмата 14Б)**

Съветът реши в порядък на работна хипотеза да измени:

1. МСФО 16 *Лизинг,*така че да изисква лизингополучателят да прилага параграфи 42(б) и 43 от МСФО 16, за да отчита счетоводно модификации на лизинга по отношение референтния лихвен процент, на който се базират лизинговите плащания, които се изискват като пряко следствие от реформата на референтните лихвени проценти и са извършени на икономически еквивалентна база (модификации, пряко изисквани от реформата на референтните лихвени проценти). Всичките четиринадесет членове на Съвета изразиха съгласие с това решение.
2. МСФО 4 *Застрахователни договори,* така че да изисква застрахователи, които прилагат временното изключване от изискванията на МСФО 9 да прилагат измененията, произтичащи в резултат на взетите в порядък на работна хипотеза решения на Съвета във Фаза 2 от проекта при счетоводното отчитане на модификации, пряко изисквани от реформата на референтните лихвени проценти. Тринадесет от четиринадесетте членове на Съвета изразиха съгласие, а един - несъгласие с това решение.

Съветът реши също така в порядък на работна хипотеза, че в контекста на реформата на референтните лихвени проценти няма да бъдат правени изменения по отношение на:

1. МСФО 13 *Оценяване по справедлива стойност,* тъй като стандартът предоставя достатъчно насоки, за да се определи дали и кога финансов актив или финансов пасив следва да бъде прехвърлен към различно ниво от йерархията на справедливите стойности. Тези прехвърляния отразяват икономическия ефект от реформата на референтните лихвени проценти, следователно предоставят полезна информация за потребителите на финансовите отчети. Всичките четиринадесет членове на Съвета изразиха съгласие с това решение.
2. МСФО 17 *Застрахователни договори,* тъй като стандартът предоставя адекватна база, за да може предприятието да отчита счетоводно модификации на застрахователния договор в контекста на реформата на референтните лихвени проценти. Това счетоводно отчитане води в резултат до полезна информация за потребителите на финансовите отчети. Тринадесет от четиринадесетте членове на Съвета изразиха съгласие с това решение. Един от членовете на Съвета отсъстваше.
3. сега съществуващите изисквания в МСФО стандартите, отнасящи се до дисконтовите проценти, тъй като те вече предоставят адекватни насоки, за да се определи подходящото счетоводно третиране на потенциалния ефект от промени в дисконтовите проценти, произтичащи от заменянето на референтни лихвени проценти. Всичките четиринадесет членове на Съвета изразиха съгласие с това решение.

***Оповестяване* (Документ по програмата 14В)**

Съветът реши в порядък на работна хипотеза да измени МСФО 7 *Финансови инструменти: оповестяване,* така че да изисква предприятието да предоставя оповестявания, които позволяват на потребителите на финансовите отчети да разберат:

1. естеството и мащаба на рисковете, произтичащи от реформата на референтните лихвени проценти, на които е изложено предприятието, и как предприятието управлява тези рискове; и
2. напредъка на предприятието в завършване на прехода от референтни лихвени проценти към алтернативни референтни проценти, и как предприятието управлява този преход.

За да постигне тази цел, предприятието оповестява информация относно:

1. как то управлява прехода от референтни лихвени проценти към алтернативни референтни проценти и отбелязания към отчетната дата напредък, както и рисковете, произтичащи от този преход;
2. балансовата стойност на финансови активи и финансови пасиви, включително номиналната стойност на деривативите, които продължават да се съотнасят към референтни лихвени проценти, обект на реформата, дезагрегирани по съществени референтни лихвени проценти;
3. по отношение на всеки съществен алтернативен референтен процент, на който е изложено предприятието, обяснение относно това как предприятието е определило базовия лихвен процент и уместните корекции на този процент, за да оцени дали модификациите на договорните парични потоци, са изисквани като пряко следствие от реформата на референтните лихвени проценти, и са били извършени на икономически еквивалентна база; и
4. до степента, в която реформата на референтните лихвени проценти е довела до промени в стратегията за управление на риска на предприятието, описание на тези промени и как предприятието управлява въпросните рискове.

Всичките четиринадесет членове на Съвета изразиха съгласие с тези решения.

***Следващи етапи***

На следващи свои заседания Съветът ще обсъди:

1. края на прилагането на измененията, предложени във Фаза 2 на проекта;
2. доброволно или задължително прилагане на предложените изменения;
3. преход и дата на влизане в сила на предложените изменения; и
4. стъпките от регламентираната процедура.

**Изменения в МСФО 17 *Застрахователни договори* (Документ по програмата 2)**

На 30 януари 2020 г. Съветът проведе заседание, за да обсъди становищата, получени като обратна информация във връзка с проекта за обсъждане *Изменения в МСФО 17,* отнасящи се до:

* изключване от обхвата на МСФО 17 *Застрахователни договори* на някои договори за кредитни карти (Документ по програмата 2A);
* преход—забраната за ретроспективно прилагане на опцията за смекчаване на риска (Документ по програмата 2Б);
* бизнес комбинации—договори, придобити в периода на уреждането им (Документ по програмата 2В);
* междинни финансови отчети (Документ по програмата 2Г); и
* актив за парични потоци за придобиване на застраховане—преход и бизнес комбинации (Документ по програмата 2Д).

***Изключване от обхвата на МСФО 17 на някои договори за кредитни карти* (Документ по програмата 2A)**

Съветът реши в порядък на работна хипотеза да потвърди, с известни промени, предложеното изключване от обхвата на МСФО 17, водещо в резултат до следното изискване.

От предприятието се изисква да изключи от обхвата на МСФО 17 договори за кредитни карти, които отговарят на дефиницията за застрахователен договор, ако и само ако предприятието не отразява оценка на застрахователния риск, свързан с конкретен клиент, при определяне цената на договора с този клиент. Ако предприятието предоставя на клиента застрахователно покритие като част от договорните условия на такъв договор за кредитна карта, от предприятието се изисква:

1. да отдели този компонент на застрахователно покритие и да приложи спрямо него МСФО 17; и
2. да приложи други приложими МСФО стандарти, като например МСФО 9 *Финансови инструменти*, спрямо останалите компоненти на договора за кредитна карта.

Съветът реши също така в порядък на работна хипотеза да разпростре това изменение и спрямо други договори, които предоставят кредитни или платежни механизми, сходни с такива договори за кредитни карти, ако тези договори отговарят на дефиницията за застрахователен договор и предприятието не отразява оценка на застрахователния риск, свързан с конкретен клиент, при определяне цената на договора с този клиент.

Всичките четиринадесет членове на Съвета изразиха съгласие с това решение.

***Преход—забраната за ретроспективно прилагане на опцията за смекчаване на риска* (Документ по програмата 2Б)**

Съветът реши в порядък на работна хипотеза да запази без изменение забраната в МСФО 17 за ретроспективно прилагане на опцията за смекчаване на риска.

Тринадесет от четиринадесетте членове на Съвета изразиха съгласие с това решение.

***Бизнес комбинации—договори, придобити в периода на уреждането им* (Документ по програмата 2В)**

Съветът реши в порядък на работна хипотеза да запази без изменение изискванията в МСФО 17 по отношение на застрахователни договори, придобити в периода на тяхното уреждане при прехвърляне на застрахователни договори, които не съставляват бизнес, или при бизнес комбинация, попадаща в обхвата на МСФО 3 *Бизнес комбинации*.

Всичките четиринадесет членове на Съвета изразиха съгласие с това решение.

***Междинни финансови отчети* (Документ по програмата 2Г)**

Съветът реши в порядък на работна хипотеза да измени параграф Б137 от МСФО 17, така че да изисква предприятието:

1. да направи избор на счетоводна политика относно това дали да промени третирането на счетоводни приблизителни оценки, извършени в предходни междинни финансови отчети при прилагането на МСФО 17 в последващи междинни финансови отчети или в годишния отчетен период;
2. да прилага избора си на счетоводна политика по отношение на всички издадени застрахователни договори и държани презастрахователни договори (т.е. избор на счетоводна политика на ниво предприятие).

Тринадесет от четиринадесетте членове на Съвета изразиха съгласие с това решение.

***Актив за парични потоци за придобиване на застраховане—преход и бизнес комбинации* (Документ по програмата 2Д)**

*Преминаване към МСФО 17*

Съветът реши в порядък на работна хипотеза да измени МСФО 17, така че да изисква предприятието да идентифицира, признава и оценява към датата на преминаване актив за парични потоци за придобиване на застраховане по отношение на група застрахователни договори. Ако и само ако е практически неосъществимо за предприятието да прилага МСФО 17 ретроспективно, от предприятието се изисква да оценява актив за парични потоци за придобиване на застраховане към датата на преминаване, като прилага или модифицирания ретроспективен подход или подхода на справедливата стойност.

*Модифициран ретроспективен подход*

При модифицирания ретроспективен подход, в съответствие с изискването в параграф В8 от МСФО 17, Съветът реши в порядък на работна хипотеза да измени МСФО 17, така че да разреши предприятието да използва описаната по-долу модификация само ако не разполага с разумна и можеща да бъде подкрепена информация, за да приложи ретроспективния подход.

Модификацията, която е на разположение в такива случаи, посочва, че от предприятието се изисква:

1. да оценява актив за парични потоци за придобиване на застраховане, използвайки информацията, която е на разположение към датата на преход, като идентифицира сумата на паричните потоци за придобиване на застраховане, платена преди датата на преход, изключвайки сумата, отнасяща се до договорите, които са престанали да съществуват преди датата на преход;
2. да разпредели идентифицираната сума, използвайки систематичен и рационален метод за разпределение, който предприятието ще прилага оттук нататък по отношение на:
	1. групи застрахователни договори, които са признати към датата на преход; и
	2. групи застрахователни договори, които се очаква да бъдат признати след датата на преход;
3. да коригира маржа на договорената услуга по застрахователните договори, които са признати към датата на преход, като приспадне сумата на паричните потоци за придобиване на застраховане, определена, прилагайки подточка б(i); и
4. признава актив за парични потоци за придобиване на застраховане по отношение на застрахователните договори, които се очаква да бъдат признати след датата на преход със сумата, определена, прилагайки подточка(ii).

Съветът реши също така в порядък на работна хипотеза да измени МСФО 17, така че да позволи на предприятие, което не разполага с разумната и можеща да бъде подкрепена информация, необходима за прилагането на тази модификация, да прилага модифицирания ретроспективен подход, като определи към датата на преход:

1. корекция към маржа на договорената услуга по групите застрахователни договори, които са признати към датата на преход, като нула; и
2. актив за парични потоци за придобиване на застраховане по групите застрахователни договори, които се очаква да бъдат признати след датата на преход, като нула.

*Подход на справедливата стойност*

При подхода на справедливата стойност Съветът реши в порядък на работна хипотеза да измени МСФО 17, така че да изисква предприятието да признава актив за парични потоци за придобиване на застраховане, оценен като сумата на паричните потоци за придобиване на застраховане, които предприятието би понесло към датата на преход, за да придобие правата:

1. да си възстанови паричните потоци за придобиване на застраховане от премиите по застрахователни договори, първоначално създадени преди датата на преход, които обаче все още не са признати към тази дата;
2. да придобие бъдещи договори след датата на преход, без да плаща отново парични потоци за придобиване на застраховане, които предприятието вече е платило; и
3. да получи бъдещи подновявания на:
	1. договори, признати към датата на преход; и
	2. договорите, описани в подточки (a) и (б).

*Прехвърляне на застрахователни договори и бизнес комбинации*

Съветът реши в порядък на работна хипотеза да измени МСФО 3 и МСФО 17, така че да изисква предприятие, което придобива застрахователни договори при прехвърляне на застрахователни договори, които не съставляват бизнес, и при бизнес комбинация, попадаща в обхвата на МСФО 3, да признава отделен актив, оценен по справедлива стойност към датата на придобиване на правата:

1. за получаване на бъдещи договори след датата на придобиване, без да се плащат отново парични потоци за придобиване на застраховане, които предприятието вече е платило; и
2. за получаване на бъдещи подновявания на:
	1. договори, признати към датата на придобиване; и
	2. договорите, описани в подточка (a).

*Тест за обезценка*

Съветът реши в порядък на работна хипотеза да поясни, че при преход към МСФО 17 по отношение на активите за парични потоци за придобиване на застраховане, признати към датата на преход, от предприятието не се изисква да прилага ретроспективно изискването за оценяване на възстановимостта в параграф 28Г от Проекта за обсъждане по отношение на периода преди датата на преход.

Всичките четиринадесет членове на Съвета изразиха съгласие с това решение.

***Следващи етапи***

На бъдещи свои заседания Съветът ще разисква повторно оставащите теми за обсъждане в отговор на обратната информация, получена във връзка с Проекта за обсъждане *Изменения в МСФО 17*.

**Актуализация на МСФО таксономията — Реформата на референтните лихвени проценти (изменения в МСФО 9, МСС 39 и МСФО 7) (устно предоставена актуална информация)**

На 30 януари 2020 г. Съветът проведе заседание, за да бъде запознат устно с актуална информация относно:

1. стъпките от регламентираната процедура, предприети по отношение разработване на актуализацията на МСФО таксономията във връзка с реформата на референтните лихвени проценти (изменения в МСФО 9, МСС 39 и МСФО 7);
2. становищата, получени като обратна информация по повод предложената актуализация на МСФО таксономията; и
3. следващите етапи при финализиране на актуализацията на МСФО таксономията.

От Съвета не бе поискано да взема каквито и да е решения.